Donald Trump l-a acuzat pe președintele Joe Biden că „ia partea” teroriștilor din Hamas, înainte să intre la audierile cu Stormy Daniels, din procesul penal de la New York. El denunţă drept o ”ruşine” ameninţările de încetare a livrării de obuze în cazul unei ofensive israeliene în Rafah.
Fostul preşedinte republican Donald Trump l-a acuzat, joi, pe succesorul său democrat Joe Biden de faptul că ”ia partea” Hamas şi cataloghează drept o ”ruşine” ameninţări ale şefului statului de a înceta să livreze anumite tipuri de armament Israelului în cazul unei ofensive israeliene majore la Rafah, în sudul Fâşiei Gaza, relatează AFP, preluată de News.ro.
”Ceea ce face Biden în privinţa Israelului este o ruşine”, a tunat candidatul republican în alegerile prezidenţiale americane din noiembrie în faţa presei, înainte de a intra în sala de audieri de la New York în care este judecat cu privire la plăţi ascunse în schimbul tăcerii unei foste actriţe porno, Stormy Daniels cu privire la relaţii sexuale,
”El a abandonat total Israelul”, și-a acuzat Trump adversarul.
Preşedintele democrat Joe Biden a avertizat miercuri că ”nu va livra” anumite tipuri de armament Israelului, ale cărui principal susţinător militar sunt Statele Unite.
Este vorba despre ”obuze de artilerie”, în cazul unei operaţiuni majore împotriva oraşului Rafah.
Este pentru prima oară când Joe Biden pune în mod public condiţii ajutorului militar american al Israelului, care poartă în Fâşia Gaza un război ca represalii faţă de un atac comis la 7 octombrie în sudul ţării de către mişcarea islamistă palestiniană Hamas.
Trump spune că va face pace cu forța
”Joe-escrocul ia partea acestor terorişti” din Hamas, a acuzat miliardarul pe reţeaua sa de socializare Truth Social. ”Biden este slab, corupt şi duce lumea direct către al Treilea Război Mondial”, l-a acuzat el.
El dă asigurări că, dacă se întoarce la putere, va ”face pace cu forţa”.
În mandatul lui Donald Trump, Statele Unite au întors spatele soluţiei cu două state şi au recunoscut în mod unilateral Ierusalimul drept capitala Israelului.
Ambasada Statelor Unite a fost mutată atunci de la Tel Aviv la Ierusalim, provocând un val de indignare pe plan internaţaonal.
La începutul lui aprilie, magnatul în domeniul imobiliar aprecia că Israelul este ”pe cale să piardă războiul comunicării” în Fâşia Gaza şi evoca ”imagini groaznice” cu ”bombe lansate pe imobile” în acest teritoriu palestinian.